ฟื้นฟูสหกรณ์คลองจั่นคืบ
ศาลล้มละลายกลางนัดไต่สวน15ธ.ค.นี้อ้อนรัฐขอเงินกู้แถมสนับสนุนดอกเบี้ย
17 พ.ย. 2557

ศาลล้มละลายกลางนัดไต่สวน15ธ.ค.นี้อ้อนรัฐขอเงินกู้แถมสนับสนุนดอกเบี้ย
ศาลนัดไต่สวน ฟื้นฟูกิจการสหกรณ์เครดิตยูเนี่ยนคลองจั่น 15 ธ.ค.นี้ อ้อนรัฐช่วยอุ้มอ้อนรัฐออกหนังสือรับรองสนับสนุนเงินกู้ 5,000 ล้านบาท พร้อมจ่ายดอกเบี้ยแทน แอบ ออนร
นายเผด็จ มุ่งธัญญา ประธานคณะกรรมการดำเนินการสหกรณ์เครดิตยูเนี่ยนคลองจั่น (สคจ.) เปิดเผยว่า ในวันที่ 15 ธ.ค.นี้ ศาลล้มละลายกลางจะนัดไต่สวนเพื่อพิจารณาฟื้นฟูกิจการ สคจ. ซึ่งได้ส่งเอกสารแนวทางการฟื้นฟูกิจการให้กับเจ้าหนี้ของสหกรณ์ฯ จำนวน 5.6 หมื่นรายแล้ว
สำหรับแนวทางการฟื้นฟูกิจการนั้น ได้ขอให้รัฐบาลสนับสนุนวงเงินกู้ ผ่านธนาคารออมสินและธนาคารเพื่อการเกษตรและสหกรณ์การเกษตร (ธ.ก.ส.) ให้คิดอัตราดอกเบี้ยต่ำจำนวน 5,000 ล้านบาท 
ทั้งนี้ ในแผนฟื้นฟูได้ขอให้กรมส่งเสริมสหกรณ์สนับสนุนการจ่ายดอกเบี้ยให้ 3 ปี ปีละ 100 ล้านบาท โดยอาจจะนำเสนอขออนุมัติต่อที่ประชุมคณะรัฐมนตรี (ครม.) หรือจัดทำเป็นหนังสือรับรองเพื่อนำไปประกอบเป็นหลักฐานให้ศาลพิจารณาในวันที่นัดไต่สวน หรือขอให้กรมส่งเสริมสหกรณ์ส่งเจ้าหน้าที่ไปชี้แจงต่อศาลล้มละลายกลางด้วย 
นอกจากนี้ ได้ขอให้รัฐบาลมอบหมายให้กระทรวงการคลังและกระทรวงเกษตรและสหกรณ์การเกษตร เข้ามาช่วยจัดทำแผนฟื้นฟูกิจการ และให้ออกค่าใช้จ่ายว่าจ้างที่ปรึกษาผู้เชี่ยวชาญในการจัดทำแผนฟื้นฟูฯ ให้ด้วย
สำหรับความคืบหน้าการฟ้องร้องดำเนินคดีเอาผิดกับ นายศุภชัย ศรีศุภอักษร (อดีตประธานคณะกรรมการดำเนินการ สคจ.) และพวก ในคดียักยอกและฉ้อโกงประชาชนนั้น กรมสอบสวนคดีพิเศษ (ดีเอสไอ) รับเป็นคดีพิเศษแล้ว คาดว่าจะส่งฟ้องศาลได้ในเดือน ธ.ค.นี้ 
ขณะเดียวกัน สคจ.ได้ให้ทนายความดำเนินคดีฟ้องร้องคดีอาญาและคดีแพ่ง ในชั้นศาลแล้ว 5 คดี รวมทุนทรัพย์ประมาณ 1.6 หมื่นล้านบาท และได้ทยอยดำเนินการฟ้องร้องลูกหนี้ 28 ราย 32 สัญญา 
นอกจากนี้ ยังได้ดำเนินการฟ้องคดีตั๋วสัญญาใช้เงินของสหกรณ์เครดิตยูเนี่ยนรัฐประชาวงเงิน 1,340 ล้านบาท สคจ.ได้เร่งรัดติดตามทรัพย์คืนจากผู้ที่ฉ้อโกงไปโดยคาดว่าจะได้เงินคนประมาณ 5,000 ล้านบาท ภายใน 5 ปีจากวงเงินที่ยักยอกไปประมาณ 1.5 หมื่นล้านบาท 
สำหรับความคืบหน้าการฟ้องร้องวัดธรรมกายเพื่อเรียกเงินคืนจำนวน818 ล้านบาท และการฟ้องพระครูปลัดวิจารณ์ ธีรางกุโร วัดพระธรรมกาย ทุนทรัพย์ 119 ล้านบาท รวมเป็นทุนทรัพย์ 937 ล้านบาทนั้น ทางวัดธรรมกายอ้างว่า วัดพระธรรมกายเปิดรับบริจาคเงินโดยสุจริต ไม่ทราบว่าเงินที่รับบริจาคเป็นเงินที่ได้มาจากการกระทำผิดกฎหมาย และเงินบริจาคที่ได้รับมานั้นได้นำไปใช้จ่ายหมดแล้ว อย่างไรก็ตามศาลนัดไกล่เกลี่ยรอบแรกวันที่ 19 ม.ค. 2558 แต่ระหว่างนี้ทนายก็ได้มีการเจรจากันอย่างไม่เป็นทางการ โดยเฉพาะเงินบริจาคที่โอนเข้าบัญชีส่วนบุคคล ซึ่งมีแนวโน้มว่า สคจ.จะได้รับเงินคืนจากวัดพระธรรมกายประมาณ 500 ล้านบาท